Pellegrini, Peter, minister školstva, vedy, výskumu a športu SR (2014-10-23):
Ďakujem veľmi pekne. Súhlasím s vami, pán poslanec, že nie vždy je to len o vybavení telocviční, ale je pravda aj tá, že dnes tie deti majú nároky podstatne inšie a musíme hľadať nové spôsoby, ako ich motivovať k športu. Treba začať od pedagógov, pretože máme takých, ktorí vedia deti zapáliť pre telesnú výchovu, ale máme aj takých, ktorí deťom hodia loptu a nechajú ich 45 minút hrať sa vybíjanú alebo futbal a pre nich je tým pádom telesná výchova vybavená. Čiže budeme musieť, samozrejme, sa zamerať aj na to, akým spôsobom sa telesná výchova vyučuje. Pomenovali ste jeden veľmi dôležitý fakt, a to je častokrát zneužívanie rôznych lekárskych potvrdení na oslobodenie sa nielen od telesnej výchovy, ale aj predĺženie termínu na vykonanie testovania alebo odkladanie maturít alebo žiadosti o rôzne individuálne prístupy, a takýto jav, žiaľ, sa nám množí aj v oblasti telesnej výchovy, kde niekedy postačuje potvrdenie rodiča, častokrát ale vybavené je aj potvrdenie od lekára a žiakovi je umožnené sa uliať z hodiny telesnej výchovy, aj keď nemá skutočne žiadne problémy. Tam budeme musieť hľadať nejaký spôsob, ako by sme sa vedeli s týmto vysporiadať. Hľadáme možnosti, ako do škôl zaviesť nové programy, ktoré možno nie sú až tak veľmi investične náročné, ale môžu doviesť nové typy športov do škôl a umožniť ich masívne rozširovanie. Sme teraz v diskusii s asociáciou bedmintonu, kde naozaj existuje zaujímavý projekt v spolupráci aj s Európskou federáciou, kde každá škola by mohla obdržať v priebehu nasledujúceho roka set, napr. štyri alebo šesť sietí, dvanásť alebo šestnásť rakiet, košíky, metodické pokyny pre učiteľa, ako učiť ten bedminton, a možno je to teraz také moderné, možno by to prilákalo tých mladých ľudí k tomu, aby si ho zahrali nielen počas telesnej výchovy, ale možno aj po skončení vyučovania v rámci nejakých voľnočasových aktivít. Zároveň v rámci toho projektu, o ktorom som hovoril, že realizujeme na Národnom športovom centre, sú tzv. prezentované moderné spôsoby vyučovania, naozaj s využitím gumených pásov a rôznych veľmi lacných pomôcok, kde priamo vo videách, ktoré natáčajú žiaci spolu s trénerom, ukazujeme kvalitné prevedenie cviku, chybné prevedenie cviku a opäť to slúži ako pomôcka pre tých tritisíc učiteľov telesnej výchovy. Je pravda aj tá, že je smutné, že telesná výchova je jedinou pohybovou aktivitou, tak ako ste to skonštatovali, pretože aj z voľnočasových aktivít našej mládeže sa vytratil pohyb a väčšinou je to využívanie digitálnych technológií, četovanie, sedenie za počítačom a vôbec nie pohyb v prírode, ale tam už, samozrejme, musia zasiahnuť rodičia, akým spôsobom kreujú voľný čas svojich detí mimo školy. Ale áno, tie dve hodiny je minimum telesnej výchovy, ktoré dnes máme. Sú školy, ktoré využívajú voliteľné predmety na to, aby zvýšili rozsah telesnej výchovy, no a samozrejme, v prípade, že ten dopyt bude silnieť a bude to dovoľovať štátny vzdelávací program a kapacity, tak je otázka aj diskusie o tom, či zvýšiť počet hodín telesnej výchovy, ale len tak to urobiť od stola, bez základu, nejakých hlbších analýz, by to nebolo správne. Takže toľko asi k tomu. Ale zdieľam vaše názory a uvedomujem si, že pohybové aktivity a návrat k zintenzívneniu a zabráneniu detskej obezity je vážna vec, pretože potvrdzujem, čo ste povedali, potom náklady na zdravotnú starostlivosť takýchto ľudí je podstatne drahšia ako investícia, ktorú by sme dnes vložili do detí a do rozvoja ich pohybových a telesných aktivít. Takže v tomto sa určite zhodneme, pán poslanec. Ďakujem pekne. (Potlesk.)